Bergen gamle stasjon

Bergen gamle stasjon ble tegnet av arkitekt Balthazar Conrad Lange og oppført 1882 og åpnet 1883 i Bergen sentrum da Vossebanen ble åpnet.

Beliggenhet
Stasjonsområdet lå langs den sørvestlige langsiden av Lille Lungegårdsvannet og med stasjonen rett vest av vannet der hvor Stenersens samling nå ligger. Dette på samme sted som den tidligere og gjenfylte corduanberederdammen lå og hvor området ble kjøpt av kommunen i 1877. Det ble oppført stasjonsbygning, godshus, vognhall med verksted og materialrom, lokomotivstall, vannstasjon og dreieskive. Lokomotivstallen og verkstedbygningen lå ved den sørlige kortside av vannet.

Banen gikk i dobbeltspor sørover til «Nygaardstangen» mellom 2 gater som den gang het «Østre Jernbanegate» og «Vestre Jernbanegate» før den gikk i en kort tunnel nær Floridasvingen og passerte den gamle bygrensen over «Nygaardsstrømmen» på en jernbanebro vest for den Gamle Nygårdsbroen. Første stopp var «Solheimsviken Jernbanestation» rett før Danmarks plass.

Banen hadde ifølge Bergen byleksikon en forlengelse med et spor videre gjennom sentrum til havneområdet, til Bradbenken ved Vågen. Men fra Vågsallmenningen ble vognene trukket videre av hester.

Historiske glimt
Noen morsomme historiske glimt er ført i pennen av stortingsmann, jernbanedistriktssjef og forfatter Just Johan Bing Broch i hans bok:

Side 99 om stasjonsbygningen
«Da banen blev besluttet av stortinget fastslos det at stasjonen skulle ligge ved Lille lungegårdsvatn som foreslått av banefar Gløersen. Forbindelsen med banen skulde finne sted ved hjelp av hestebane til Vågsbunnen, hvor der skulde bygges et godshus. De kommunale myndigheter og andre særs interesserte hadde nokså samstemmig vært enig heri.»

Side 106 litt om togets hastighet
«I det hele vilde banen by på så meget naturskjønnhet at den vilde være i stand til å holde interessen ved like. Det var riktignok bare et flyktig syn som man fikk, ti man kjørte med en hastighet av 20 km. i timen.» (Det bør ellers tilføyes at farten normalt var høyere enn disse 20 km/t.)

Side 111 om bystyremedlemmer som ble med på første ordinære tog til Voss
«En av dem som blev med, fortalte senere i et bystyremøte under et lystelig efterspill som der oppførtes, at han sammen med to andre av bystyrets medlemmer hadde tatt plass i en annen klasses vogn. Der satt de smilende og fornøid like til konduktøren kom og ba om billettene deres. De smilte overlegent og sa hvem de var, nemlig tre av byens fedre. Det var godt og vel nok, sa konduktøren, men billetter skulle han nu ha. Og da de var steget på toget uten å ha kjøpt sådanne på stasjonen var de også hjemfaldne til mulkt. Det blev ingen annen råd for, billett og mulkt måtte de vær så god betale.»

Nedlegging
Stasjonen ble nedlagt 1913 da Bergen nye stasjon ble tatt i bruk. Den historiske stasjonsbygningen ble senere omgjort til kontorlokaler for kommunen, og ble revet i 1976 for å gi plass til det nye bygget til Stenersens samling i 1978 (nå «Kode 2» hos «KODE Kunstmuseer og komponisthjem»).

Se også
Se også Gamle Vossebanen som kjører damptogene som en publikumsåpen veteranjernbane på en del av strekningen for Vossebanen.
Se også Bergen stasjon som er dagens jernbanestasjon.

Referanser

Eksterne lenker 

 Se foto av Bergen gamle stasjon på Stasjonsdatabasen av fotograf Erik W. Johansson slik den så ut i 1970 før den ble revet
 Se flere foto av Bergen gamle stasjon på Marcus UiB

Nedlagte jernbanestasjoner i Norge
Jernbanestasjoner i Bergen
Jernbanestasjoner åpnet i 1883
1883 i Norge
Jernbanestasjoner nedlagt i 1913